Band wat bars, veroorsaak kettingbotsing waarin een sterfArgieffoto Foto: ER24 ŉ Band van ŉ vragmotor het Sondag op die N3-snelweg gebars en ŉ kettingbotsing veroorsaak waarin ŉ man gesterf en twee vroue beseer is. Chris Botha, woordvoerder van Netcare 911, het gesê die botsing het sowat 25 km van die Villiers Toll Plaza in die Vrystaat plaasgevind. “Volgens inligting vanaf die toneel het ŉ motor langs ŉ swaarvoertuig gery toe ŉ band van die swaarvoertuig gebars het. Die vragmotor het die motor getref, waarna die motor verskeie kere gerol het,” het Botha gesê. Die swaarvoertuig het daarna in aankomende verkeer ingeswenk en ŉ Mercedes-Benz reg van voor getref. “Toe paramedici by die toneel opgedaag het, was die man in die Mercedes reeds dood. Niks kon vir hom gedoen word nie en hy is dood verklaar.” ŉ Vrou en haar dogter was in die motor wat gerol het. “Die vrou het ernstige beserings opgedoen en haar dogter is wonderbaarlik net gering beseer.” Die ma is op die toneel gestabiliseer en na ŉ hospitaal in Alberton geneem vir verdere behandeling.